กลุ่มพลังงานฉุด SET ปิดเช้าอ่วมหนัก 90 จุด หลุด 1,300! หลังน้ำมันร่วงแรง เหตุพิพาทโอเปก
กลุ่มพลังงานฉุด SET ปิดเช้าอ่วมหนัก 90 จุด หลุด 1,300! หลังน้ำมันร่วงแรง เหตุพิพาทโอเปก โดยดัชนีช่วงเช้าปิดที่ระดับ 1,272.20 จุด ลดลง 92.37 จุด หรือ 6.77% มูลค่าการซื้อขาย 5.64 หมื่นล้านบาท
9 มี.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,272.20 จุด ลดลง 92.37 จุด หรือ 6.77% มูลค่าการซื้อขาย 5.64 หมื่นล้านบาท โดยถือเป็นการปรับตัวลดลงหลุดแนวรับสำคัญที่ระดับ 1,300 จุด
10 หุ้นกดดัชนีเช้านี้

ด้านนักวิเคราะห์ ระบุว่า ตลาดหุ้นไทยเช้านี้ร่วงแรง ส่งผลให้ดัชนีฯร่วงลงมาต่ำสุดในรอบ 4 ปี เช่นเดียวกับตลาดหุ้นในภูมิภาคเอเชียที่เช้านี้ต่างติดลบถ้วนหน้าเฉลี่ย -3.5% หลัก ๆ มาจากสงครามน้ำมันหลังผลประชุมกลุ่มโอเปกและประเทศพันธมิตรไม่สามารถตกลงกันได้ โดยซาอุดิอาระเบียจะเพิ่มกำลังการผลิตน้ำมันและลดค่าพรีเมียมน้ำมัน ส่งอาจผลให้ประเทศอื่น ๆ ทำตาม ทำให้ราคาน้ำมันร่วงรุนแรง ขณะที่ Supply ในตลาดมีมากทำให้ราคาน้ำมันเมื่อปรับตัวลงแล้วจึงฟื้นได้ยาก
โดยเช้านี้ตลาดบ้านเราได้รับแรงกดดันหลักจากกลุ่มพลังงาน เนื่องจากมีน้ำหนักถึง 30% ในตลาดฯ นอกเหนือจากปัญหาราคานำมันในตลาดโลกแล้ว ปัจจัยในประเทศก็ยังไม่ดีนัก นโยบายภาครัฐฯในการกระตุ้นเศรษฐกิจไม่โดนใจ และสาธารณสุขก็ออกมาบอกว่ามีความเป็นไปได้ที่การแพร่ระบาดของเชื้อไวรัสโควิด-149 จะเข้าระยะ 3 หลังจากเฝ้าติดตามผู้ที่มีความเสี่ยงและผู้ใกล้ชิดกับผู้ติดเชื้อมากเป็นพันราย ซึ่งหากเข้าระยะ 3 มองเป็นจุดพีค งบประมาณอาจถูกโยกไปที่ด้านสาธารณสุขเป็นหลัก ทำให้การจะกระตุ้นเศรษฐกิจคงเป็นไปอย่างยากลำบาก
สำหรับแนวโน้มการลงทุนในช่วงบ่ายนี้ นายณัฐพล กล่าวว่า ตลาดฯคงจะฟื้นได้ยาก แต่อาจลดช่วงลบก็มีความเป็นไปได้ และยังต้องระวัง เพราะตอนนี้เผชิญความเสี่ยงทั้งปัจจัยในประเทศและนอกประเทศ
พร้อมให้แนวรับ 1,270-1,280 จุด ส่วนแนวต้าน 1,300 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT       มูลค่าการซื้อขาย 12,917.25 ล้านบาท  ปิดที่   28.50 บาท ลดลง  9.00 บาท
PTTEP     มูลค่าการซื้อขาย  7,486.87 ล้านบาท  ปิดที่   75.25 บาท ลดลง 31.25 บาท
BAM       มูลค่าการซื้อขาย  2,227.74 ล้านบาท  ปิดที่   23.80 บาท ลดลง  1.45 บาท
PTTGC     มูลค่าการซื้อขาย  2,157.76 ล้านบาท  ปิดที่   31.75 บาท ลดลง 10.50 บาท
CPALL     มูลค่าการซื้อขาย  2,095.44 ล้านบาท  ปิดที่   66.50 บาท ลดลง  2.75 บาท